Hrvatska pod HDZ-om ne slavi Dan pobjede nad fašizmom...

Na Dan pobjede nad fašizmom Pantovčak, Vlada i Sabor nisu uputili ni jednu protokolarnu čestitku, niti je državni vrh prisustvovao svečanoj komemoraciji. HDZ je izbacio Hasanbegovića, ali ne i njegovo učenje.

<p>Hrvatski državni vrh odlučio je minutom šutnje svečano obilježiti Dan pobjede nad fašizmom.</p><p>Samo što se ta minuta protegnula na cijeli dan.</p><p>Nitko iz državnog vrha, ni predsjednica Kolinda Grabar Kitarović, ni premijer Andrej Plenković, ni predsjednik Hrvatskog sabora Gordan Jandroković, nisu se jutros oglasili čestitkom, pa makar protokolarnom, povodom dana kojim se u cijeloj Europi obilježava pobjeda u Drugom svjetskom ratu.</p><p>Nema ni protokolarnih čestitki na web stranicama Pantovčaka, Banskih dvora i Sabora, niti se bilo tko iz državnog vrha ukazao na polaganju vijenaca na Mirogoju niti na svečanoj akademiji Saveza antifašističkih boraca i antifašista u dvorani Lisinski.</p><p>Tu za njih očito neugodnu dužnost prepustili su saborskom zastupniku Jasenu Mesiću. Njemu je tako pao grah i on se jedini žrtvovao dolaskom u Lisinski.</p><h2>Imaju važnija posla</h2><p>Ostatak HDZ-ova državnog vrha imao je danas važnija posla. Skupa s njihovim administratorima koji nisu bili u stanju čak nažvrljati neku protokolarnu čestitku, čak i ako ona ne bi bila iskrena.</p><p>A trenutak je zapravo bio idealan. </p><p>Jer, još jučer HDZ je iz svojih redova izbacio Zlatka Hasanbegovića, povijesnog revizionista i člana Predsjedništva HDZ-a koji je osporavao antifašističke tekovine hrvatskog Ustava i želio izbrisati ZAVNOH iz temelja hrvatske državnosti.</p><p>Time je zapravo bila srušena posljednja prepreka i otvoren put prema ponovnoj liberalizaciji HDZ-a u njegovu formalnom odnosu prema antifašizmu.</p><p>Ako ništa drugo, bila je to dobra prilika da se amortizira šteta uoči lokalnih izbora i HDZ makar malo približi centrističkim biračima, a usput - i više do svega - popravi odnos prema potencijalnim koalicijskim partnerima u Hrvatskom saboru. </p><p>Naročito nakon neslavnog komplota sa Željkom Glasnovićem.</p><h2>Civilizacijska norma</h2><p>Neki od tih HDZ-ovih budućih partnera navodno su jako osjetljivi na antifašizam pa bi im Plenković i Jandroković mogli olakšati odluku prilikom eventualnog dizanja ruke za HDZ u parlamentu.</p><p>Ovako, morat će dići ruku za stranku i njezine dužnosnike na čelu Vlade i Sabora (o Republici da i ne govorimo) koji su potpuno izignorirali Dan pobjede nad fašizmom.</p><p>Morat će dići ruku za politiku koja je potpuno izignorirala civilizacijsku normu koja Hrvatsku makar na toj formalnoj, a sve manje suštinskoj razini približava modernim europskim društvima.</p><p>I to dan nakon što je Milijan Brkić, još uvijek visoko rangirani dužnosnik HDZ-a i Sabora, izjavio da nacionalne manjine ne mogu odlučivati o Vladi u zemlji koja pripada prvenstveno Hrvaticama i Hrvatima. </p><p>Ovako, Hasanbegovića nema više u HDZ-u, ali oni koji su ga izbacili ostaju vjerni njegovu političkom učenju. </p><h2>Delikantno pitanje</h2><p>Za Plenkovića je to i dalje "delikatno pitanje", s kojim se ne bi htio previše zamarati. I izbacivanje Hasanbegovića očito mu je predstavljalo preveliko izlaganje pred svojim biračima. A kamoli odlazak u Jasenovac.</p><p>Kolinda Grabar Kitarović pobjegla je čak na Maltu kako bi tamo položila vijenac na njihov memorijalni centar, ali za sobom nije ostavila ni čestitku, niti je poslala prigodnu razglednicu.</p><p>Tako se danas u Hrvatskoj ni po čemu ne bi reklo da ona službeno, i po Ustavu, barem još neko vrijeme, pripada krugu zemalja pobjednica u Drugom svjetskom ratu.</p><p>HDZ očito nije još odlučio je li njegova Hrvatska pobijedila u Drugom svjetskom ratu. I može li se slaviti pobjeda nad fašizmom, a da se istodobno ne može proslaviti pobjeda nad komunizmom.</p><p>Plenković i društvo očito čekaju pravorijek Povjerenstva za suočavanje s prošlošću.</p><p>Dotad, Hrvatska se suočava sa činjenicom da njezina vlast ne obilježava pobjedu u Drugom svjetskom ratu. </p><p><a href="https://www.facebook.com/klauski.tomislav/">Ostale kolumne Tomislava Klauškog pogledajte ovdje.</a></p>